Po tankowanju do karanteny
Berlin/Praha. Nimo Ústeckeho wokrjesa a Morawsko-Šleskeho wokrjesa je zwjazkowe knježerstwo spochi zwyšenych koronainfekcijow dla wčera za cyłu Čěsku pućowanske warnowanje wozjewiło. Štóž wottam do Němskeje zapućuje, dyrbi so hnydom do karanteny podać. To płaći tež za tankowanje a nakup cigaretow hnydom po mjezy. Dojězdźowarjow to njepotrjechi, za nich płaća hišće wosebite prawidła.
Dwě dyrbještej do chorownje
Budyšin. Natyknjenje z koronawirusom su wčera pola dalšeje wosoby w Budyskim wokrjesu zwěsćili. Krajnoradny zarjad je wo aktualnje 29 schorjenych informował. Dwě wosobje, jedna wjace hač předwčerawšim, stej w stacionarnym lěkowanju. Zhorjelski wokrjes je wčera štyri nowe infekcije přizjewił. Jednu wosobu dyrbjachu tam za intensiwne medicinske zastaranje do chorownje dowjesć.
Konje tola poběža
Tři nowe koronapady zwěsćili
Budyšin. W Hornjej Łužicy registrowachu wčera tři nowe natyknjenja z koronawirusom, dwě w Budyskim a jedne w Zhorjelskim wokrjesu, kotrež běchu pola šulerki šule w nutřkownym měsće Zhorjelca zwěsćili. W Budyskim wokrjesu je 42 schorjenych wosobow, z nich jednu dale stacionarnje lěkuja. Ličbje postajenych karantenow běštej wčera 86 (-42), rozprawja Budyski krajnoradny zarjad, a 106 (+16), kaž ze Zhorjelca rěka.
Jewišćowy bal wotprajeny
Budyšin. Tradicionalny, 13. a 14. nowembra planowany jewišćowy bal Němsko-Serbskeho ludoweho dźiwadła lětsa wupadnje. „Smy dołho rozmyslowali a zwěsćili, zo pod wokomiknymi wuměnjenjemi korony dla zarjadowanje ze sceniskim programom, reju a pohosćenjom přewjesć njemóžemy“, informuje Budyske NSLDź na swojej internetnej stronje.
Korčmy wot 22 hodź. zawrjene
Abrafaxy sej Saksku wotkrywaja
Drježdźany. Oktoberske wudaće znateho comicoweho časopisa MOSAIK je cyle na Saksku wusměrjene. Abrafaxy, kotrež su w běhu lět po wšěm swěće po puću byli, sej nětko swobodny stat wotkrywaja. Jeho třěšna znamka „Tak to w Sakskej dźe.“ a MOSAIK stej składnostnje 30. róčnicy znowazałoženja Sakskeje jónkrótny wosebity zešiwk w nakładźe 110 000 eksemplarow wudałoj, kotrež budu wot 29. septembra na předań.
Postup na 577 padow
Budyšin. Ličba zwěsćenych koronainfekcijow w Budyskim wokrjesu je wčera wo dwě na dohromady 577 postupiła. Strowotniski zarjad rěči wo 42 aktualnje schorjenych wosobach, z kotrychž jednu stacionarnje lěkuja. 129 ludźi ma postajenu karantenu dodźeržeć, 29 mjenje hač předwčerawšim. Ličba nowonatyknjenjow wučinješe w minjenych sydom dnjach dwanaće.
Darić knihu za kofej
Znowa smjertny pad korony dla
Budyšin. Na sćěhi korony je předwčerawšim w Budyskim wokrjesu starši pacient z předschorjenjemi zemrěł, kaž krajnoradny zarjad informuje. Ličba smjertnych padow w zwisku z koronu abo jeje dla rozrosće tak na 22. Přez kónc tydźenja zwěsćichu dalšu inficěrowanu wosobu, tak zo bě wčera 45 schorjenych. W Zhorjelskim wokrjesu sobotu a njedźelu žane změny njeběchu.
Do zastojnstwa zapokazana
Drježdźany. Psychologowka a starobna slědźerka Ursula M. Staudinger bu wčera oficialnje jako rektorka Techniskeje uniwersity Drježdźany (TUD) do zastojnstwa zapokazana. Na swjatočnym akće w awditoriju maksimumje wobdźěli so tež sakski ministerski prezident Michael Kretschmer (CDU). Staudinger dźakowaše so swojim předchadnikam „za ekscelentny zakład“ wuspěšneho přichoda TUD.
Twarja a torhaja
Rěčny certifikat złožili
Budyšin. Štyrjo wobdźělnicy z Łužicy a zwonka njeje su sobotu pruwowanje za Rěčny certifikat hornjoserbšćiny na niwowomaj A1 a A2 w Rěčnym centrumje WITAJ złožili. Z pomocu mustrowych pruwowanjow na internetnej stronje www.sprachzertifikat-sorbisch.de móžachu so zajimcy na pruwowanje přihotować. Aktualnje wuwiwa RCW material za schodźenkaj B2 a C1.
Wirus druhi raz zwěsćeny
Budyšin. W Budyskim wokrjesu maja pad, zo su pola wustrowjeneje koronapacientki wirus znowa zwěsćili, kaž strowotniski zarjad minjeny pjatk zdźěli. Samsny dźeń powjetši so ličba pozitiwnje testowanych wo štyri na dohromady 574. Budyski krajnoradny zarjad na to skedźbnja, zo su ludźo-dowolnicy, nawrótnicy z rizikowych kónčin, winowaći na strowotniskim zarjedźe so přizjewić.
Emmy za Mariju Schrader
Dohromady štyri nowe pady
Budyšin. Budyski kaž tež Zhorjelski stej wčera wobaj dwě nowoinfekciji z koronawirusom wozjewiłoj. Tak cyłkownej ličbje na niskim niwowje přiběratej runje tak kaž postajene karanteny za 197 (+7) ludźi w Budyskim a 61 (+22) wosobow w Zhorjelskim wokrjesu.
Rapper Ares njewitany
Kumwałd. Přećiwo zasydlenju Chrisa Aresa, wot bayerskeho wustawoškita wobkedźbowaneho prawicarskoekstremneho rappera, w Kumwałdźe wupraji so tele dny tamniša gmejnska rada z hłosawzdaćom AfD. Gremij je wjesnjanostu Thomasa Martolocka (CDU) społnomócnił, hromadźe ze zarjadami přećiwo planam Aresa we wsy zakročić. Tam chce rapper tattoo-studijo a předań scenoweje drasty zarjadować.
Zesylnja awtorske prawa
Nowa direktorka powołana
Zhorjelc. Kulturna stawiznarka dr. Agnieszka Gąsior přewozmje 1. meje 2021 zastojnstwo direktorki Šleskeho muzeja w Zhorjelcu. Jelenjogórska wědomostnica bě dotal mjez druhim sobudźěłaćerka Leibnitzoweho instituta za stawizny a kulturu wuchodneje Europy na Lipšćanskej uniwersiće. Wona naslěduje dr. Markusa Bauera, kiž je instituciju wot jeje załoženja 1999 nawjedował.
Dalše pady w Hornjej Łužicy
Budyšin. Wo třoch nowych natyknjenjach z koronawirusom je Budyski strowotniski zarjad wčera rozprawjał. Po tym je aktualnje 44 wosobow schorjenych, dwě z nich lěkuja w chorowni. Zwěsćenej dalšej infekciji na nětk dohromady 15 wozjewi wčera Zhorjelski wokrjes, jednu wosobu tam stacionarnje zastaruja. W karantenje bě wčera 188 wosobow w Budyskim a 39 w Zhorjelskim wokrjesu.
Přemysłowy dawk sobu najwyši
Za kandidatow so wuprajili
Budyšin. Roland Ermer měł klětu znowa za wólby zwjazkoweho sejma kandidować, Udo Wićaz lěto pozdźišo k wólbam Budyskeho krajneho rady. Za wobě personaliji je so předsydstwo Budyskeho wokrjesneho zwjazka CDU na swojim wčerawšim posedźenju wuprajiło, kaž strona wozjewi. Zaměr za wólby zwjazkoweho sejma je, lěta 2017 na AfD zhubjeny wólbny wokrjes wróćo zdobyć.
Hilse nominowany
Łaz. Zapósłanc zwjazkoweho sejma za wólbny wokrjes Budyšin I Karsten Hilse chce klětu znowa jako direktny kandidat strony AfD nastupić. To připowědźi wón tele dny na swojej facebookowej stronje a wozjewi swoju nominaciju. Z 33,2 procentomaj hłosow wolerjow bu wón před třomi lětami jako direktny kandidat do zwjazkoweho sejma woleny. To je tež klětu zaso jeho zaměr.
Baziliku zawru
Schadźowanka budźe!
Budyšin. Organizaciski team załožby je rozsudźił lětušu schadźowanku w Budyšinje přewjesć, a to 21. nowembra w „Krónje“. Přihoty su zaběželi, a kulturne skupiny budu najručišo informowane. Wobšěrny hygienowy koncept, kotryž je z wuměnjenjom, nětko zdźěłuja. Reje pak žane njebudu a bara wostanje zawrjena.
Dalše štyri koronapady
Budyšin. Přez kónc tydźenja su w Budyskim wokrjesu dalše štyri nowoinfekcije z koronawirusom zwěsćili. Jedyn pacient je so zwonka wokrjesa natyknył, tamni na swójbnych swjedźenjach. Ličba w zwisku z koronu zemrětych wučinja mjeztym 21. Spočatk meje natyknjena 53lětna žona, kotraž bě wot toho časa w chorowni, je komplikacijow koronainfekcije dla zemrěła.
Štó dóstanje myto publikuma?
Z nowym kandidatom
Zhorjelc. Florian Oest je direktny kandidat CDU Zhorjelskeho wólbneho wokrjesa 157 za klětuše wólby zwjazkoweho sejma. 79,5 procentow čłonow wokrjesneho zwjazka je jemu sobotu dowěru wuprajiło. Oest přewozmje wot Michaela Kretschmera wokrjes, kotryž chcedźa klětu wot AfD wróćo zdobyć. Jej bě tuchwilny ministerski prezident Sakskeje lěta 2017 ze 26,7 procentami hłosow podležał, AfD dósta tehdy 32,9 procentow.
Karpowa sezona zahajena
Rakecy. Sakscy ratarjo su sobotu w Rakecach saksku karpowu sezonu zahajili. Hladajo na suchotu liča skerje ze snadnym wunoškom. Wšako bě znowa wulke wužadanje, haty wobhospodarjeć. Loni žnějachu sakscy rybarjo 1 700 tonow karpow, štož budźe lětsa zawěsće mjenje. Sezonu z publikumom zahajić njebě koronapandemije dla móžno.
Serbskej filmaj pokazali
pol_Latn szl_Latn pol_Latn szl_Latn ast_Latn szl_Latn szl_Latn mos_Latn szl_Latn swh_Latn war_Latn szl_Latn slk_Latn szl_Latn hau_Latn pol_Latn szl_Latn bos_Latn szl_Latn tso_Latn slv_Latn pol_Latn slk_Latn szl_Latn szl_Latn ces_Latn szl_Latn plt_Latn szl_Latn pol_Latn pol_Latn szl_Latn pol_Latn pol_Latn pol_Latn slv_Latn ces_Latn pol_Latn ces_Latn fuv_Latn szl_Latn hrv_Latn ces_Latn pol_Latn bos_Latn pol_Latn ces_Latn bos_Latn szl_Latn bos_Latn